《岳君举用东阳法酿酒味颇蕴藉长儿携归偶得数语》
宋代·牟巘

昔屡饮东阳，往往错认水。次公似少猛，汲生终戆耳。

知我野心性，雅不便软美。契阔二十年，那复此风味。

饮酒真饮蜜，直欲呕心胃。儿从南塘归，殷勤有佳遗。

公等久要在，相看犹故意。曲江加蕴藉，郑公殊妩媚。

一见极倾倒，吻渴不能止。正性固自存，遽莫测其际。

徐觉和以诤，虽劲还可喜。酒固未易知，知酒亦非易。

酩酊何适从，不夷而不惠。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。